Ministarstva poljoprivrede, vodoprivrede i šumarstva po kantonima u Federaciji Bosne i Hercegovine

[mini|304x304piksel|Kantoni [Federacija Bosne i Hercegovine|Federacije Bosne i Hercegovine]]
Ministarstvo poljoprivrede, vodoprivrede i šumarstva čini jedno od ministarstava kantonalnih vlada u Federaciji Bosne i Hercegovine, nadležno za poljoprivredu, vodoprivredu i šumarstvo. 
## Historija 
Godine 1992, nakon sticanja nezavisnosti Republike Bosne i Hercegovine od Socijalističke federativne republike Jugoslavije (SFRJ), osnovani su Ministarstvo za šumarstvo i drvnu industriju te Ministarstvo za poljoprivredu i prehrambenu industriju, a za ministre su tada imenovani Hasan Muratović i Radovan Mirković.

Nakon rata u Bosni i Hercegovini i potpisivanja Dejtonskog mirovnog sporazuma 1995. godine, a s obzirom na ustavne nadležnosti, nadležnost nad poljoprivredom, vodoprivredom i šumarstvom dodijeljena je entitetima u Bosni i Hercegovini – Federaciji Bosne i Hercegovine i Republici Srpskoj – nakon čega su formirana entitetska ministarstva poljoprivrede, vodoprivrede i šumarstva. Međutim, u Federaciji BiH su te nadležnosti i dodatno podijeljene na kantone, pa su i u njima formirana ministarstva koje se bavim spomenutim oblastima. 
## Nadležnosti 
Glavna osoba u ministarstvu poljoprivrede, vodoprivrede i šumarstva jednog kantona je ministar, koji ima pravo na jednog sekretara, dok je broj pomoćnika nejednako raspoređen po kantonima. 
### Djelokrug 
Kantonalno ministarstvo poljoprivrede, vodoprivrede i šumarstva obavlja poslove koje se odnsoe na nadležnosti kantona u oblasti poljoprivrede, vodoprivrede i šumarstva.

Prema tome, ministarstvo je nadležno za unaprjeđenje poljoprivrede i stočarstva, zaštitu poljoprivrednog zemljišta i zaštitu poljoprivrednih bilja i proizvoda od mogućih bolesti, te regulisanje proizvodnje i prometa sjemena i sadnog materijala.

Osim navedenog, ministarstvo je također nadležno za prehrambenu industriju, industriju stočne hrane i pića, te industriju duhana, ali i za ribarstvo na području kantona.

Iz nadležnosti u šumarstvu proilazi njegovo unaprjeđenje, zaštita, uzgoj i eksploatacija šuma, te pošumljavanje degradiranih i izdanačkih šuma, goleti i krša.

U vodoprivredi je ministarstvo odgovorno za izradu odgovarajućih planova, zaštitu voda i vodotoka od zagađenja, regulisanje upotrebe i korištenje voda, te da obezbijedi zadovoljavajuću kvalitetu vode i snabdijevanje istom na području kantona.

Osim toga, u nadležnosti ministarstva spada i lovstvo, ali i drugi poslovi koji se odnose na ostvarivanje nadležnosti kantona u oblastima poljoprivrede, vodoprivrede i šumarstva.

## Kantonalna ministarstva poljoprivrede, vodoprivrede i šumarstva 
### Bosansko-podrinjski kanton 
U BPK-u je za poljoprivredu, vodoprivredu i šumarstvo nadležno ministarstvo za privredu Bosansko-podrinjskog kantona Goražde (skraćeno **MP BPKG**). Od 25. aprila 2017. je kantonalni ministar za privredu BPK Anes Salman (Stranka za bolje Goražde),  dok se sjedište ministarstva nalazi u ulici Maršala Tita u Goraždu.

### Hercegovačko-neretvanski kanton 
Od 9. novembra 2011. je ministar poljoprivrede, vodoprivrede i šumarstva Hercegovačko-neretvanskog kantona (MPSV HNK) Donko Jović (HDZ BiH). Ministarstvo se sastoji od dva organizacionih jedinica: Sektora za poljoprivredu i Sektora za veterinarstvo, dok se njegovo sjedište nalazi u ulici Hrvatske mladeži u Mostaru.

U sastavu ministarstva se također nalaze kantonalna uprava za šumarstvo, kantonalna uprava za vode, kantonalni zavod za zemljište i Zavod za poljoprivrednu savjetodavnu službu i zaštitu bilja HNK.

### Kanton 10 
Na čelu ministarstva poljoprivrede, šumarstva i vodoprivrede Kantona 10 (MPVS K10) se od 5. maja 2015. nalazi Ivica Brešić (HDZ BiH). Ministarstvo se sastoji od tri sektora: Sektor za poljoprivredu, Sektor za veterinarstvo i Sektor za vodoprivredu i šumarstvo, dok se sjedište ministarstva nalazi u ulici Stjepana II Kotromanića u Livnu.

### Posavski kanton 
Sjedište ministarstva poljoprivrede, vodoprivrede i šumarstva Posavskog kantona se nalazi u ulici Jug I u Orašju, dok se na njegovom čelu trenutno nalazi Mato Brkić (HDZ BiH). Ministarstvo se sastoji od dva sektora (Sektor za poljoprivrede i šumarstva i Sektor vodoprivrede), te se u njegovom sastavu nalazi uprava za šumarstvo kantona.

### Kanton Sarajevo 
U Kantonu Sarajevo je za poljoprivredu, vodoprivredu i šumarstvo nadležno Ministarstvo privrede (MP KS). Njegovo sjedište se nalazi u ulici Reisa Džemaludina Čauševića 1 u Sarajevu, dok je od 4. aprila 2018. na poziciji ministra Haris Bašić (NiP). Ministarstvo se sastoji od tri sektora: Sektor za ekonomsko-finansijske poslove i investicija, Sektor za energetiku, vodoprivredu, poduzetništvo i ugostiteljstvo i Sektor za poljoprivredu, veterinarstvo i šumarstvo. Osim toga, u resornoj nadležnosti ministarstva se nalaze kantonalna uprava za šumarstvo te kantonalna direkcija za turizam.

### Srednjobosanski kanton 
Na čelu ministarstva poljoprivrede, vodoprivrede i šumarstva Srednjobosanskog kantona (MPVS SBK) se od 9. juna 2015. nalazi Salkan Merdžanić (SDA). Ministarstvo se sastoji od tri sektora: Sektor za poljoprivredu, Sektor za vodoprivredu i Sektor za šumarstvo te kantonalne uprave za šumarstvo, dok se sjedište ministarstva nalazi u Prnjavorskoj ulici 16a u Travniku.

### Tuzlanski kanton 
Na čelu ministarstva poljoprivrede, vodoprivrede i šumarstva Tuzlanskog kantona (MIN PVS TK) se od 17. februara 2018. nalazi Mufid Klinčević. Ministarstvo se sastoji od jednog sektora (Sektor vodoprivrede, šumarstva i vodoprivrede) i kantonalne uprave za šumarstvo, dok se njegovo sjedište nalazi u Rudarskoj ulici 57 u Tuzli.

### Unsko-sanski kanton 
Ministar poljoprivrede, vodoprivrede i šumarstva Unsko-sanskog kantona je od 17. oktobra 2018. Almir Mašinović (SDP). Sjedište ministarstva se nalazi u u Bosanskoj ulici 6 u Bihaću.

### Zapadnohercegovački kanton 
U Zapadnohercegovačkom kantonu je za poljoprivredu, vodoprivredu i šumarstvo nadležno Ministarstvo privrede (hrvatski: Ministarsto gospodarstva; skraćeno: MG ZZH) Zapadnohercegovačkog kantona. Od 4. februara se na poziciji ministra nalazi Dario Sesar (HDZ BiH), dok se sjedište ministarstva nalazi u ulici fra Grge Martića 3 u Posušju.

Ministarstvo se sastoji od šest sektora (Sektor za energetiku, industriju i rudarstvo, Sektor za promet i veze, Sektor za trgovinu, turizam i poduzetništvo, Sektor za koncesije, Sektor za vodoprivredu, poljoprivredu i šumarstvo te Sektor za razvoj, pravne i opće poslove), a pored toga se u sastavu ministarstva nalaze kantonalna uprava za šume, kantonalna uprava za ceste, Šumsko gospodarstvo društvo kantona, razvojna agencija, zavod za poljoprivredu te turistička zajednica Zapadnohercegovačkog kantona.

### Zeničko-dobojski kanton 
Na čelu ministarstva za poljoprivredu, šumarstvo i vodoprivredu Zeničko-dobojskog kantona se od 11. marta 2015. nalazi Himzo Smajić (SDA). Ministarstvo se sastoji od dva sektora (Sektor za vodoprivredu i Sektor za poljoprivredu i veterinarstvo), te se u resornoj nadležnosti ministarstva također nalazi i kantonalna uprava za šumarstvo. Sjedište ministarstva se nalazi u Kučukovićkoj ulici 2 u Zenici.

## Reference 
Kategorija:Ministarstva vlada kantona u Federaciji Bosne i Hercegovine